NOK พร้อมคืนเงิน-ค่าชดเชย เหตุยกเลิก 9 เที่ยวบิน
NOK ยืนยันพร้อมคืนเงิน-ค่าชดเชย ตามระเบียบของกรมการบินพลเรือน จากเหตุการณ์ยกเลิก 9 เที่ยวบิน หลังนักบินประท้วง
15 ก.พ. 2559

บริษัท สายการบินนกแอร์ จำกัด (มหาชน) หรือ NOK ผู้ให้บริการสายการบินนกแอร์ออกแถลงการณ์เกี่ยวกับกรณียกเลิกเที่ยวบินจำนวน 9 เที่ยวบิน ในวันอาทิตย์ที่ 14 กุมภาพันธ์ 2559 โดยระบุว่า เหตุการณ์ดังกล่าวที่เกิดขึ้นนั้น มาจากความไม่พอใจของนักบินบางส่วนที่ไม่เข้าหลักเกณฑ์การตรวจสอบของสายการบิน เนื่องจากสายการบินอยู่ระหว่างดำเนินการยกระดับมาตรฐานในระบบปฎิบัติการ เพื่อยกระดับการจัดการมาตรฐานความปลอดภัยของสายการบินให้ตอบสนองกับ IOSA (IATA Operation Safety Audit) ซึ่งเป็นระบบตรวจรับรองคุณภาพที่ได้รับการยอมรับในระดับสากล
สำหรับเหตุการณ์ที่เกิดขึ้นในวันอาทิตย์ที่ 14 กุมภาพันธ์ที่ผ่านมา ส่งผลกระทบต่อผู้โดยสารทำให้ไม่ได้รับความสะดวกจากการให้บริการ ทั้งนี้บริษัทขอรับผิดชอบต่อเหตุการณ์ดังกล่าว โดยผู้โดยสารที่ได้รับผลกระทบจะได้รับสิทธิในการขอรับเงินคืนและการขอรับค่าชดเชยตามระเบียบของกรมการบินพลเรือน
ด้านนายเพ็ชร ชั้นเจริญ ผู้อำนวยการท่าอากาศยานดอนเมือง (ทดม.) เตรียมเปิดแถลงข่าวเรื่องภาพรวมการให้บริการ
ขณะที่ล่าสุดทาง NOK ชี้แจงว่า จากกรณีที่สายการบินนกแอร์ยกเลิกเที่ยวบิน เมื่อวันที่ 14 ก.พ.59 นั้น บริษัทขอชี้แจ้งว่าสาเหตุดังกล่าวเกิดจากนักบินที่รับหน้าที่ปฏิบัติงานได้แจ้งลาป่วยกระทันหันจำนวน 5 คน ซึ่งส่งผลกระทบให้เที่ยวบินที่อยู่ในช่วงเวลา 16:00 น. เป็นต้นไปที่บินออกจากท่าอากาศยานนานาชาติดอนเมืองล่าช้า และมีการยกเลิกรวมทั้งสิ้น 9 เที่ยวบินจากดอนเมืองและกลับ
อย่างไรก็ตาม สายการบินนกแอร์ ได้มีการแก้ปัญหาดังกล่าวโดยให้มีผลกระทบน้อยที่สุดต่อผู้โดยสาร เช่น การโอนย้ายผู้โดยสารไปยังสายการบินอื่น การเช่าเหมาลาสายการบินอื่นเพื่อขนส่งผู้โดยสาร รวมทั้งจัดหาที่พักให้แก่ผู้โดยสารที่ประสงค์จะเปลี่ยนแปลงเที่ยวบินจากกาหนดเดิม พร้อมกันนี้จะได้มีการชดเชยให้แก่ผู้โดยสารตามประกาศของกระทรวงคนนาคมอีกด้วย ขณะนี้สายการบินนกแอร์สามารถจัดการให้ผู้โดยสารเดินทางได้ตามปกติเป็นที่เรียบร้อยแล้ว